2 ta’ Diċembru 2019

**Lectio Divina**

**2 Ħadd tal-Avvent (Sena A)**

Solennità tat-Tnissil Bla Tebgħa tal-Verġni Mqaddsa Marija

**Lq 1: 26-38**

*Żmien ta’ stennija u kontemplazzjoni*

**v.26: (Mbagħad fis-sitt xahar) L-anġlu Gabrijel kien mibgħut minn Alla f’belt tal-Galilija, jisimha Nazaret,**

Ir-rakkont jorbot mal-ġrajja tat-tħabbira tat-twelid tal-Battista lil Żakkarija fit-Tempju, u jikkonferma li l-wegħdiet ta’ Alla diġà qed iseħħu fl-istorja, għax dak li Alla jwiegħed iseħħ tassew (Is 55:11; Lhud 4:12). Is-sitt xahar ifakkar fis-6 jum tal-ħolqien, il-ħolqien tal-bniedem. Fit-tħabbira lil Marija u l-inkarnazzjoni tal-Verb ta’ Alla, qed iseħħ il-ħolqien ta’ umanità ġdida, immarkata bl-għaqda ta’ Alla mal-umanità fil-persuna ta’ Ġesù, li fih isseħħ “il-milja taż-żmien” (Gal 4:4).

Alla jibgħat il-messaġġier tiegħu jħabbar it-twettieq tal-wegħda f’Nazaret, il-belt li, skont il-kejl tal-bnedmin, minnha ma jista’ joħroġ xejn tajjeb (Ġw 1:46). Il-fedeltà ta’ Alla tinkarna fejn hemm l-infedeltà tal-bnedmin, fil-Galilija “tal-ġnus” (Is 8:23b; Mt 4:15), għax “isem Alla hu ħniena” (Papa Franġisku, 2016), u “fejn kotor id-dnub, kotrot fuq li kotrot il-grazzja” (Rum 5:20). Alla ma jabbandunax il-bniedem midneb, għax Alla ma “jreġġax lura d-doni u s-sejħa tiegħu” (Rum 11:29), imma joħroġ “ifittex u jsalva l-mitluf” (Lq 19:10). Alla “jibqa’ jżomm kelmtu, għax hu ma jistax iqarraq bih innifsu” (2 Tim 2:13). Alla ma jaqtax qalbu mill-umanità; Alla ma jaqtax qalbu minni. Minni wkoll Alla jilmaħ u joħroġ it-tajjeb... jekk nagħraf iż-żmien taż-żjara tiegħu (Lq 19:44).

**v.27: għand xebba mgħarrsa ma’ raġel jismu Ġużeppi, mid-dar ta’ David; u x-xebba kien jisimha Marija.**

Il-verġinita ta’ Marija, fl-assenza tal-paternità fiżika, turi li l-iben tagħha ġej mill-Missier; hu kollu kemm hu don u grazzja mis-sema. Alla biss hu l-ħallieq; hu l-awtur tal-ħajja; hu biss jagħti futur u tama (Ġen 17:17). Alla juri l-inizjattiva kreatriċi tiegħu meta jagħti wild l-ewwel lil mara mdaħħla fiż-żmien li ma setax ikollha tfal (Lq 1:7) u mbagħad lil mara verġni li qatt ma kellha x’taqsam ma’ raġel. Mhuwiex il-bniedem li se jibni dar fejn jgħammar Alla, imma hu Alla nnifsu li se jibni d-dar tiegħu fost il-bnedmin (ara 2 Sam 7:1ss).

Ir-“rakkont” ta’ Alla jmiss il-persuni, fl-istorja tagħhom. Imiss lil Marija, lil Ġużeppi. Lilna wkoll isejħilna b’isimna (Is 43:1). U magħna wkoll Alla jipproponilna li niġġeneraw u nagħtu l-ħajja. Jista’ jkun hemm attività sesswali sterili, li ma tiġġenerax, u jista’ jkun hemm ġenerattività mingħajr attvità sesswali, paternità-maternità spiritwali ta’ min isir ewnuku għas-saltna tas-smewwiet (Mt 19:12). Iċ-ċelibat/verġinità għas-saltna jsiru l-’iva’ ubbidjenti kollha mħabba u fidi fl-azzjoni ta’ Alla f’ħajjitna, għax Alla, bil-qawwa tal-kelma tiegħu, kapaċi jqajjem ulied lil Abraham anke mill-ġebel (Lq 3:8). Kif l-umanità ta’ Marija saret it-tempju ta’ Alla, l-arka l-ġdida tal-patt, u permezz tagħha taqa’ l-barka fuq il-bnedmin (1 Kron 13:14), hekk l-umanità tagħna ssir it-tempju tal-Ispirtu ta’ Alla li jagħti l-ħajja (1 Kor 3:16; 2 Kor 6:16). Jekk aħna msejħin biex inkun “bennejja għaqlija” (1 Kor 3:10), hu Alla li jkabbar dak li nħawlu jew insaqqu aħna (1 Kor 3:6s).

**v.28: Daħal għandha u qalilha: “Sliem għalik, mimlija bil-grazzja, il-Mulej miegħek”.**

Fid-dawl ta’ Sof 3:14, bosta biblisti llum jittraduċu t-tislima “sliem għalik” bil-verb fl-imperattiv “ifraħ”. Hi l-aħbar ta’ ferħ li kontinwament tidwi fil-Vanġelu ta’ Luqa, u li “jimla l-qalb u l-ħajja kollha ta’ dawk li jiltaqgħu ma’ Ġesù, (għax) ma’ Ġesù Kristu dejjem jitwieled u jerġa’ jitwieled mill-ġdid il-ferħ” (EG 1). F’Marija, il-qaddejja tal-Mulej, iseħħ dak li Alla jgħid għall-Qaddej tiegħu: “Araw il-qaddej tiegħi, li jiena nwieżen, il-maħtur tiegħi li fih qalbi strieħet! Qegħedt l-ispirtu tiegħu fuqu” (Is 42:1). Fiċ-“ċokon tal-qaddejja tiegħu” (Lq 1:48) li jsibu fil-Mulej l-hena tagħhom (Salm 104:34), tidwi l-għanja ta’ ferħ ta’ Alla lejn il-kreaturi ta’ jdejh: “Jifraħ il-Mulej bl-għemejjel tiegħu!” (Salm 104:31). F’dan il-“ħolqien ġdid” li jseħħ permezz tal-Iben tiegħu, Alla jista’ jħares lejn Marija u fiha jara l-milja tal-umanità mixtieqa, u f’Adam bħal jistqarr: “din id-darba din hija għadma minn għadmi, u laħam minn laħmi” (Ġen 2:23).

Marija, il-“mimlija bil-grazzja”, hi l-Eva l-ġdida, ħielsa minn kull ħtija. F’ħajjitha m’hemmx spazju għall-ħażen u d-dnub. “Mimlija bil-grazzja” hu l-isem il-ġdid ta’ Marija għax “il-Mulej magħha”. Alla li xejn ma jesgħu, lanqas is-smewwiet tas-smewwiet, f’Marija “tassew se jgħix fuq l-art” (ara 1 Sam 8:27). F’ġufha jingħaqdu s-sema u l-art, u fil-persuna ta’ Ġesù jiltaqgħu Alla u l-bniedem: *“Gloria enim Dei vivens homo, vita autem hominis visio Dei”* (Irinew). Marija ssir il-prototip tad-dixxiplu u tal-komunità Nisranija, li jħallu lill-Mulej jagħmel magħhom l-għeġubijiet ta’ mħabbtu. Meta nidħlu fil-ġuf ta’ Marija, fejn tnissel il-Verb divin, aħna niksbu “il-forma” ta’ Kristu, u fih nitgħallmu kif ngħixu l-filjolanza divina biex inkunu ġuf ta’ ħajja ġdida fil-Knisja. “Hu biss meta nissawru fuq ix-xbieha ta’ Ġesù, li ningħataw għajnejn tajbin biex jarawh.” (*Lumen Fidei*, 31)

It-tislima tal-anġlu lil Marija – il-ferħ (*shalom* bl-Ebrajk) u l-grazzja, u l-Mulej miegħek – issir it-tislima tal-komunità Nisranija li tinġabar flimkien f’isem il-Mulej, kif naraw fl-ittri ta’ San Pawl u fil-liturġija tal-quddiesa. Hekk ukoll, l-aħħar vers tal-Iskrittura Mqaddsa iwassal b’dan l-awgurju: “Il-grazzja ta’ Sidna Ġesù tkun ma’ kulħadd! Ammen.” (Apok 22:21). Huma tislimiet profondi u li suppost “jixxukkjawna”. Id-dixxiplu li, bħal Marija, iħalli lill-Mulej imisslu widintu u jkellmu biex jagħmel ir-rieda tiegħu (Is 50:4-5), hu wkoll jingħatalu isem ġdid (Apok 2:17). Dan iseħħ meta nħallu lill-Mulej ineħħi l-ħmira l-qadima biex jagħmilna għaġna ġdida fi Kristu, il-ħaruf issagrifikat (1 Kor 5:7).

**v.29: Għal dan il-kliem tħawdet, u bdiet titħasseb bejnha u bejn ruħha x’setgħet tfisser dik it-tislima.**

Il-mistoqsijiet li jitqanqlu f’Marija u, b’konsegwenza fina, mhumiex limitati għall-kif se sseħħ tqala verġinali imma, aktar minn hekk, xi jfisser tassew li Alla hu magħna u jimliena bil-grazzja u l-ferħ tiegħu. Jekk nemmnu li Alla sejħilna u għadu jsejħilna, ifisser li l-Mulej hu magħna... hu miegħi! (Rum 8:31). Fis-*song* “Mary did you know?”, l-awtur tal-lirika jagħmel serje ta’ mistoqsijiet lil Marija jekk kinitx taf min hu dak Ġesù tarbija li kellha fi ħdanha u f’dirgħajha. Huma mistoqsijiet u fl-istess ħin stqarrijiet ta’ fidi f’Ġesù. Fosthom, l-awtur jafferma: “This child that you delivered will soon deliver you.” Jekk Marija hi l-omm li twelled lil Ġesù, Ġesù hu dak li jwellidna kontinwament għal ħajja ġdida (Rum 6:4). Forsi sewwa li dawn l-istess mistoqsijiet li tqanqlu f’Marija nagħmluhom lilna nfusna, li mmissu tant fil-qrib ma’ Ġesù u lil Ġesù. X’taqlib iġib il-fatt li “Alla hu miegħi”? Kif bidel ħajti sal-lum u għadu jibdel ħajti fil-preżent? Kif qed nirrealizza l-ħajja ġdida ta’ Ġesù f’ħajti?

**v.30-33: Iżda l-anġlu qalilha: “Tibżax, Marija, għax għax inti sibt grazzja quddiem Alla. Ara, inti sa tnissel fi ħdanek u jkollok iben u ssemmih Ġesù. Hu jkun kbir, u jkun jissejjaħ Bin il-Għoli, u l-Mulej Alla jagħtih it-tron ta’ David missieru; u jsaltan fuq dar Ġakobb għal dejjem, u s-saltna tiegħu ma jkollhiex tmiem”.**

Mosè, li l-Mulej kien jitkellem miegħu “wiċċ imb wiċċ, bħalma bniedem ikellem lil ħabibu” (Eż 33:11) u wiċċu kien jiddi bid-dija tal-preżenza ta’ Alla (Eż 34: 35), ma setax jara wiċċ Alla u jibqa’ ħaj (Eż 33:20-23). Issa, “Dak li għajn qatt ma rat u widna qatt ma semgħet u dak li qatt ma tnissel f’qalb il-bniedem u li Alla lesta għal dawk li jħobbuh” (1 Kor 2:9), se jitnissel fil-ġuf ta’ Marija, għax sabet grazzja quddiem Alla. Għax min iħobb jgħammar f’Alla u Alla jgħammar fih (1 Ġw 3:24), u l-Verb jurih lilu nnifsu (Ġw 14:21).

**v.34-37: Iżda, Marija qalet lill-anġlu: “Kif ikun dan, ladarba ma nagħrafx raġel?” Weġibha l-anġlu u qalilha: “L-Ispirtu s-Santu jiġi fuqek u l-qawwa tal-Għoli tixħet id-dell tagħha fuqek; u għalhekk dak li jitwieled minnek ikun qaddis u jkun jissejjaħ Bin Alla. U ara, il-qariba tiegħek Eliżabetta, hija wkoll nisslet iben fi ħdanha, u dan huwa s-sitt xahar għaliha li kienu jgħidu li ma jistax ikollha tfal; għax għal Alla ma hemm xejn li ma jistax isir”.**

L-istorja tas-salvazzjoni hi mibnija fuq il-kapaċità ġenerattiva tal-bnedmin, sa mill-ewwel bniedem, Adam (Lq 3:23ss). Permezz tal-qawwa tal-Ispirtu s-Santu, f’Marija, l-istorja tas-salvazzjoni tieħu sens ġdid: it-tnissil verġinali hu fl-istess waqt “il-milja taż-żmien” (Gal 4:4) u l-bidu ta’ “nisel ġdid” imwieled minn Alla (Ġw 3:3ss). Dawk li jilqgħu lil Ġesù u jsiru wlied Alla jitwieldu “mhux mid-demm, anqas mill-ġibda tal-ġisem, u anqas mir-rieda tal-bnedmin, iżda minn Alla” (Ġw 1:12s). Jekk mela aħna mwelldin b’mod ġdid “minn fuq”, għandna nfittxu “il-ħwejjeġ tas-sema” (Kol 3:1s). Aħna msejħin biex nidħlu ta’ spiss fil-kamra tal-Missier fejn tnissilna mill-ġdid (Għan 3:4; Mt 6:6), biex l-Ispirtu qaddis jonfoħ in-nifs tiegħu fina biex jagħtina l-ħajja ġdida (1 Slat 17:21s; Atti 20:10) u jagħmilna dejjem aktar xbiha ta’ dak li ħalaqna u sejħilna (Rum 8:29).

**v.38: Imbagħad qalet Marija: “Hawn jien il-qaddejja tal-Mulej; ħa jsir minni skont kelmtek!” U l-anġlu telaq minn ħdejha.**

F’kuntrast ma’ Adam, li għall-kelma ta’ Alla mar jinħeba minħabba fid-diżubbidjenza tiegħu (Rum 5:19; Ġen 3:10), Marija tippreżenta lilna nfisha lil Alla f’ubbidjenza sħiħa għall-kelma tiegħu. Hawn għandna l-imħabba milqugħa u korrisposta, li tagħmel possibbli ż-żwieġ mistiku bejn Alla u l-bniedem (Ef 5:32).

Permezz tal-ubbidjenza għall-kelma tal-messaġġier ta’ Alla, Marija ssir qaddejja, ilsira ta’ Alla. Ilsira għax tħobb u toffri lilha nfisha, imma mhux imxekkla biex tħobb u tingħata (1 Kor 9:19). Marija hi kollha kemm hi ta’ Alla għax il-kelma tal-bidu li tħabbrilha saret l-“ikel tagħha” kuljum (Ġw 4:34).

Fl-iva ta’ Marija lil Alla, hemm qabelxejn l-iva ta’ Alla lill-bnedmin. Hu l-ewwel li jsir qaddej tal-bnedmin u l-ilsir tagħhom, għax iħobbhom (Fil 2:6-9). “Aħna nħobbu, għax hu ħabbna l-ewwel” (1 Ġw 4:19; Dewt 7:7-8).

Is-sejħa li qed jagħmlilna l-Mulej hi sejħa biex nilqgħu l-imħabba tiegħu u nħobbuh. Dik l-“hawn jien” li aħna ntennu meta nirċievu l-ministeri u mbagħad l-ordni sagri, mhix għajr parti minn din il-mixja twila tal-istorja tal-imħabba ta’ Alla magħna u tagħna lejh. Fl-iva tagħna, Alla jerġa’ jtenni fina u, ’il quddiem permezz tagħna (fis-saċerdozju), l-iva tiegħu lill-umanità. L-iva tagħna, li tinbena kuljum madwar il-mejda li l-Mulej iħejji għalina (Lq 14:15ss), timbuttana biex nikbru fl-għotja tagħna nfusna lilu sa ma naslu għall-għotja sħiħa tal-imħabba fiż-żwieġ mistiku tagħna ma’ Kristu (Fil 3:8-9: “Jiena ngħodd kollox bħala telf ħdejn il-qligħ kbir li hemm filli nagħraf lil Kristu Ġesù Sidi; minħabba fih ridt li nitlef kollox, u ngħodd kollox bħala knis, biex nirbaħ lil Kristu, u nkun ninsab fih”).